Det europeiske instituttet for innovasjon og teknologi

Det europeiske instituttet for innovasjon og teknologi, EIT (engelsk: European Institute of Innovation and Technology) er et EU-byrå med hovedkontor i Budapest. Byrået ble grunnlagt i 2008 for å styrke Europas innovasjonsevne. EIT er en integrert del av Horisont 2020, EUs rammeprogram for forskning og innovasjon. Medlemmer av instituttet er EUs medlemsstater. Instituttet er en nettverksbasert institusjon med en liten sentraladministrasjon.

Formål 
Det europeiske instituttet for innovasjon og teknologi er ment å være et flaggskip i Europa for fremragende innovasjon, og er nært knyttet til EUs Lisboa-strategi for økt sysselsetting og vekst. EIT skal fremme og integrere høyere utdanning, forskning og innovasjon av høy kvalitet, og skal komplettere andre initiativer og programmer innenfor forskning, utdanning og innovasjon i EU og deltakerlandene. 

EIT skal utnytte hele bredden av kunnskap og kompetanse som trengs for å bidra til å møte strategiske og langsiktige innovasjonsutfordringer knyttet til for eksempel energi- og klimaspørsmål og informasjons- og kommunikasjonsteknologi.

Styret skal legge til rette for etableringen av nettverk og samarbeid gjennom såkalte kompetansenettverk (Knowledge and Innovation Communities - KICs). Nettverkene består av aktører fra alle deler av det såkalte kunnskapstriangelet: forskning, innovasjon og utdanning.

Norge ved Kunnskapsdepartementet er knyttet til EIT.

Se også 
 Euratom Supply Agency
 Fusion for Energy
 Byrået for samarbeid mellom energireguleringsmyndigheter (ACER)

Referanser 

Den europeiske unions byråer
Etableringer i 2008
2008 i Europa